# **APSTIPRINĀTS**

**ar Sabiedrisko elektronisko plašsaziņas līdzekļu**

**padomes 27.03.2025. lēmumu Nr. 15/1-1**

**Sabiedriskā pasūtījuma izstrādes, uzskaites un izpildes uzraudzības kārtības nolikums**

1. Ievads

2. Sabiedriskā pasūtījuma izstrāde

3. Sabiedriskā pasūtījuma izpildes uzraudzība

3.1. Sabiedriskā pasūtījuma pārkompensācijas uzraudzība

3.2. Iekšējās kontroles sistēmas un risku vadības uzraudzība

4. Satura kvalitātes vadība un sabiedriskā labuma vērtēšana

**1. Ievads**

**1.** Ar šo nolikumu (turpmāk – Nolikums) Sabiedrisko elektronisko plašsaziņas līdzekļu padome (turpmāk – Padome) nosaka kārtību, kādā notiek sabiedriskā pasūtījuma sabiedriskajiem elektroniskajiem plašsaziņas līdzekļiem izstrāde, uzskaite un izpildes, tostarp sabiedriskā pasūtījuma pārkompensācijas, iekšējās kontroles sistēmas un risku vadības, un satura kvalitātes vadības, uzraudzība, kā arī finanšu līdzekļu (budžeta) plānošanas un izlietojuma kontrole.

**2.** Nolikums izstrādāts, pamatojoties uz Sabiedrisko elektronisko plašsaziņas līdzekļu un to pārvaldības likumu (turpmāk – SEPLPL) un citiem normatīvajiem aktiem, un aptver visas sabiedrisko elektronisko plašsaziņas līdzekļu – valsts sabiedrības ar ierobežotu atbildību “Latvijas Radio” (turpmāk – Latvijas Radio), valsts sabiedrības ar ierobežotu atbildību “Latvijas Televīzija” (turpmāk – Latvijas Televīzija), valsts sabiedrības ar ierobežotu atbildību “Latvijas Sabiedriskais medijs” (turpmāk – Latvijas Sabiedriskais medijs) – darbības satura veidošanā, vadībā, izplatīšanā, pieejamības nodrošināšanā, arhivēšanā, kā arī tehnoloģiju nodrošināšanā un infrastruktūras uzturēšanā.

Sabiedriskā pasūtījuma plānošana un izpilde veicama saskaņā ar SEPLPL, Komercdarbības atbalsta kontroles likumu un citām spēkā esošām Latvijas Republikas un Eiropas Savienības valsts atbalsta kontroles normām, tajā skaitā 2009. gada Eiropas Komisijas paziņojumu 2009/C 257/01 par valsts atbalsta noteikumu piemērošanu sabiedriskajai apraidei

**3.** Saskaņā ar SEPLPL sabiedriskais pasūtījums ir sabiedrības demokrātiskajām, sociālajām un kultūras vajadzībām un interesēm atbilstošs plašs un daudzveidīgs informatīva, analītiska, izglītojoša, izklaidējoša, iesaistoša un kultūras satura un pakalpojumu kopums.

**4.** Sabiedriskais pasūtījums aptver visas sabiedriskā elektroniskā plašsaziņas līdzekļa darbības satura veidošanā, vadībā, izplatīšanā, pieejamības nodrošināšanā, arhivēšanā, kā arī tehnoloģiju nodrošināšanā un infrastruktūras uzturēšanā.

**5.** Ar sabiedrisko pasūtījumu tiek īstenots sabiedriskā elektroniskā plašsaziņas līdzekļa vispārējais mērķis un vidēja termiņa darbības stratēģija, kas izstrādāta atbilstoši Publiskas personas kapitāla daļu un kapitālsabiedrību pārvaldības likumam un SEPLPL, kā arī sabiedriskā pasūtījuma gada plāns. Sabiedriskā elektroniskā plašsaziņas līdzekļa vidēja termiņa darbības stratēģija un sabiedriskā pasūtījuma gada plāns tiek veidots saskaņā ar SEPLPL noteiktajiem sabiedrisko elektronisko plašsaziņas līdzekļu darbības pamatprincipiem.

**6.** Padome, konsultējoties ar sabiedriskajiem elektroniskajiem plašsaziņas līdzekļiem, izstrādā un apstiprina sabiedrisko pasūtījumu, vada sabiedriskā pasūtījuma gada plānu izstrādes procesu un sagatavo priekšlikumus gadskārtējā valsts budžeta likuma projektam par sabiedriskā pasūtījuma izpildei nepieciešamajiem finanšu līdzekļiem, kā arī pēc likuma un grozījumu pieņemšanas lemj par piešķirto līdzekļu sadalījumu atbilstoši apstiprinātajam sabiedrisko elektronisko plašsaziņas līdzekļu sabiedriskajam pasūtījumam, kontrolē finanšu līdzekļu izlietojuma atbilstību apstiprinātajam budžetam.

**2. Sabiedriskā pasūtījuma izstrāde**

**7.** Sabiedriskā pasūtījuma un gada plāna izstrādes procesu vada Padome, sekojot šajā Nolikumā noteiktajai kārtībai un iekļaujoties noteiktajos termiņos.

**8.** Reizi trijos gados Padome izstrādā sabiedriskā pasūtījuma plāna sagatavošanas vadlīnijas, tajās atbilstoši sabiedriskā labuma mērķiem nosakot galvenos sabiedrisko elektronisko plašsaziņas līdzekļu darbības virzienus un uzdevumus.

Vadlīnijas tiek izstrādātas, pamatojoties uz SEPLPL un citiem normatīvajiem aktiem, mediju politikas un attīstības plānošanas dokumentiem, pētījumiem, sabiedriskā labuma vērtēšanas rezultātiem un sabiedrības viedokļa noskaidrošanu, pēc iespējas iesaistot dažādas sabiedrības grupas, apkopojot Padomes rīcībā esošo informāciju par auditorijas sūdzībām un ieteikumiem, un ņemot vērā sabiedrisko elektronisko plašsaziņas līdzekļu ombuda sniegto informāciju.

Sabiedrības dažādu grupu viedokļu noskaidrošanai Padome vismaz reizi gadā organizē konsultācijas ar dažādu nozaru un organizāciju pārstāvjiem, lai izvērtētu sabiedriskā pasūtījuma izpildes rezultātus un saņemtu ieteikumus sabiedriskā pasūtījuma plāna izstrādei.

Likumā noteiktā sabiedrības iesaiste sabiedriskā pasūtījuma vērtēšanā un izstrādē tiek nodrošināta arī ar Padomes apstiprinātajā Latvijas sabiedrisko mediju sabiedriskā labuma izvērtēšanas metodoloģijā (turpmāk – Sabiedriskā labuma izvērtēšanas metodoloģija) balstītiem pētījumiem.

Trīs gadu vadlīnijas, pēc vajadzības un mainoties iekšējiem vai ārējiem faktoriem, var tik pārskatītas un pilnveidotas katru gadu līdz ar sabiedriskā pasūtījuma gada plāna izstrādi nākamajam gadam.

Padome izstrādā vai pārskata trīs gadu vadlīnijas un izstrādā sabiedriskā pasūtījuma uzdevumus nākamajam gadam ne vēlāk kā līdz katra gada 30. septembrim.

**9.** Saskaņā ar SEPLPL sabiedriskā pasūtījuma gada plānam jāietver vispārīgs sabiedriskā elektroniskā plašsaziņas līdzekļa programmu un pakalpojumu satura apraksts, kā arī sabiedriskajam elektroniskajam plašsaziņas līdzeklim Padomes izvirzītie uzdevumi, kas veicami noteiktā apmērā un kvalitātē. Plānā nosaka sabiedriskā elektroniskā plašsaziņas līdzekļa īstermiņa mērķus, uzdevumus, rezultatīvos rādītājus un budžetu.

Plānu izstrādā saskaņā ar Padomes izstrādātajām un apstiprinātajām sabiedrisko elektronisko plašsaziņas līdzekļu sabiedriskā pasūtījuma vadlīnijām triju gadu periodam un uzdevumiem plāna sagatavošanai konkrētajam gadam.

Sabiedriskā pasūtījuma gada plānā ietver:

1) kopsavilkumu par sabiedriskā elektroniskā plašsaziņas līdzekļa uzdevumiem un tā darbības izmaiņām kārtējā gadā, balstoties uz vidēja termiņa darbības stratēģijā noteiktajiem attīstības mērķiem;

2) informāciju par galvenajiem sabiedriskā elektroniskā plašsaziņas līdzekļa programmu un pakalpojumu izplatīšanas veidiem:

* + - galvenie programmu un pakalpojumu izplatīšanas veidi, tajā skaitā vizuāla informācija par programmu apraidi;
		- programmu un pakalpojumu satura apraksts;

3) informāciju par auditoriju:

* + - sasniegtā auditorija lineārajā (programmu) un digitālajā vidē (digitālajās platformās un sociālajos medijos) pēdējos trijos gados, tajā skaitā grafiski un vizuāli;
		- jauniešu, mazākumtautību, reģionu iedzīvotāju grupas raksturojoša informācija (grafiski un vizuāli);
		- informācija par ziņu auditoriju (grafiski un vizuāli), ja pieejami dati;
		- satura pieejamības personām ar invaliditāti nodrošināšanas plāns;
		- jaunas auditorijas sasniegšanas plāns;

4) informāciju par sabiedriskā labuma rezultātiem un satura kvalitātes vadību:

* + - sabiedriskā labuma mērķu sasniegšanas indikatori un mērķa vērtības, norādot atbilstoši vadlīnijām;
		- vidēja termiņa darbības stratēģijā noteiktie satura kvalitātes sistēmas mērķi un rezultatīvie rādītāji pārskata periodam un to izpildes plāns, t.sk. ietverot izvērtējumu par ekspertu ieteikumu ieviešanu;

5) informāciju par sabiedriskā pasūtījuma gada plāna uzdevumiem - Padomes noteikto uzdevumu izpildes plāns, tajā skaitā valstiski nozīmīgu un starptautiskas nozīmes notikumu atspoguļošana;

6) informāciju par budžetu:

* + - sabiedriskā pasūtījuma gada plāna īstenošanai paredzamais budžets, tajā skaitā pielikumi Nr. 1 "Sabiedriskā pasūtījuma plāns un izpilde", Nr. 2 "Plānotā un faktiskā naudas plūsma", Nr. 2.1 "Plānotais peļņas vai zaudējumu aprēķins”;
		- budžeta apjoma izmaiņas pēdējo trīs gadu laikā;
		- turpmāko triju gadu periodam attīstībai nepieciešamais finansējums saskaņā ar sagatavotajiem pieprasījumiem prioritārajiem pasākumiem.

7) Padome papildus minētajai informācijai var noteikt arī citu sabiedriskā pasūtījuma gada plānā norādāmo informāciju, ciktāl netiek ietekmēta sabiedriskā elektroniskā plašsaziņas līdzekļa redakcionālā neatkarība.

(*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)

**9.1** Saskaņā ar SEPLPL sabiedriskā pasūtījuma gada plānam jāietver vispārīgs sabiedriskā elektroniskā plašsaziņas līdzekļa programmu un pakalpojumu satura apraksts, kā arī sabiedriskajam elektroniskajam plašsaziņas līdzeklim Padomes izvirzītie uzdevumi, kas veicami noteiktā apmērā un kvalitātē. Plānā nosaka sabiedriskā elektroniskā plašsaziņas līdzekļa īstermiņa mērķus, uzdevumus, rezultatīvos rādītājus un budžetu.

Plānu izstrādā saskaņā ar Padomes izstrādātajām un apstiprinātajām sabiedrisko elektronisko plašsaziņas līdzekļu sabiedriskā pasūtījuma vadlīnijām triju gadu periodam un uzdevumiem plāna sagatavošanai konkrētajam gadam.

2025. gadam Padomes vadībā tiks izstrādāts un SEPLPL noteiktajā termiņā apstiprināts plānošanas dokuments “Valsts SIA “Latvijas Sabiedriskais medijs” stratēģiskais ietvars un plāns sabiedriskā pasūtījuma izpildei 2025. gadā” ar sekojošu struktūru un informācijas apjomu:

I Stratēģiskais ietvars:

1.1. Darbības modelis;

1.2. Vispārējie stratēģiskie mērķi;

1.3. Nefinanšu mērķi;

1.4. Finanšu mērķi un rādītāji;

1.5. Programmas un pakalpojumi – galvenie programmu un pakalpojumu izplatīšanas veidi, tajā skaitā vizuāla informācija par programmu apraidi, programmu un pakalpojumu satura apraksts;

1.6. Informācija par auditoriju – sasniegtā auditorija lineārajā (programmu) un digitālajā vidē (digitālajās platformās un sociālajos medijos) pēdējos trijos gados (grafiski un vizuāli); jauniešu, mazākumtautību, reģionu iedzīvotāju grupas raksturojoša informācija (grafiski un vizuāli); informācija par ziņu auditoriju pēdējos trijos gados (grafiski un vizuāli), ja pieejami dati; satura pieejamības personām ar invaliditāti nodrošināšanas plāns;

II Plāns sabiedriskā pasūtījuma izpildei:

2.1. Prioritāšu izpildes plāns;

2.2. Uzdevumu izpildes plāns;

2.3. Sasniedzamie sabiedriskā labuma rezultatīvie rādītāji;

2.4. Pielikums "Sabiedriskā pasūtījuma plāna apjoms”;

2.5. Pielikums “Kvalitātes vadības sistēmas darbības plāns”.

III Informācija par budžetu:

3.1. Pielikums “Bilances plāns”;

3.2. Pielikums ”Peļņas vai zaudējumu aprēķina plāns”;

3.3. Pielikums “Naudas plūsmas plāns”;

3.4. Pielikums ”Ieguldījumu investīcijās plāns”;

3.5. Pielikums “Attīstībai plānotais finansējums 2025.-2028. gadam”;

IV Rīcības plāns valdei mērķu un uzdevumu izpildei kopsavilkums:

4.1. Rīcības plāna valdei mērķu un uzdevumu izpildei kopsavilkums.

*(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*

**10.** Līdz 2024. gada 1. decembrim sabiedriskie elektroniskie plašsaziņas līdzekļi iesniedz apstiprināšanai Padomē pēc Nolikuma 9.1. punktā minētā parauga sagatavotus:

* priekšlikumus sabiedriskā pasūtījuma 2025. gada plānam saskaņā ar vadlīnijās dotajām prioritātēm, uzdevumiem un sasniedzamajiem sabiedriskā labuma rādītājiem;
* priekšlikumus pielikumam "Sabiedriskā pasūtījuma plāna apjoms”;
* priekšlikumus pielikumam “Kvalitātes vadības sistēmas darbības plāns”;
* priekšlikumus pielikumam “Bilances plāns”;
* priekšlikumus pielikumam ”Peļņas vai zaudējumu aprēķina plāns”;
* priekšlikumus pielikumam “Naudas plūsmas plāns”;
* priekšlikumus pielikumam ”Ieguldījumu investīcijās plāns”;
* priekšlikumus pielikumam “Attīstībai plānotais finansējums 2025. - 2028. gadam”.

**11.** Lai paredzētu sabiedriskā pasūtījuma gada plāna apjomu, saskaņā ar likumā par valsts budžetu nākamajam gadam noteikto dotācijas apjomu un plānoto normatīvajos aktos paredzēto citu finanšu avotu apjomu, sabiedriskie elektroniskie plašsaziņas līdzekļi apstiprināšanai Padomē pielikuma “Sabiedriskā pasūtījuma plāna apjoms un izpilde” formā sagatavo katrā radio un televīzijas programmā, vienotajā portālā un digitālajos kanālos paredzētā satura apjomu raidstundās vai citās atbilstošās vienībās, procentuālo sadalījumā pa žanriem un citām satura kategorijām, attiecīgi norādot to sagatavošanai plānoto līdzekļu apjomu.

Pielikuma “Sabiedriskā pasūtījuma plāna apjoms un izpilde” formā izdevumu rādītājos tiek iekļautas visas sabiedriskā pasūtījuma veidošanai nepieciešamās izmaksas (tiešās un netiešās izmaksas pēc kases jeb naudas plūsmas principa, kas nosaka, ka izdevumus atzīst tajā periodā, kad notikusi naudas saņemšana vai samaksa). Tiešās izmaksas ir izmaksas, kuras var tieši attiecināt uz konkrēto satura vienību veidošanu (piemēram, atlīdzība, preces un pakalpojumi, licences, u.c.). Netiešās izmaksas ir izmaksas, kuras nevar tieši attiecināt uz konkrēto satura vienību veidošanu (piemēram, infrastruktūras uzturēšanas izmaksas, pārdošanas izmaksas, administrācijas izmaksas, pārējās saimnieciskās darbības izmaksas u.c.). Netiešās izmaksas pa izmaksu objektiem tiek sadalītas, ņemot vērā konkrētā izmaksu objekta tiešo izmaksu īpatsvaru no kopējām tiešajām izmaksām.

**12.** Līdz kārtējā gada 28. aprīlim, ņemot vērā vidēja termiņa darbības stratēģijā noteiktos mērķus, sabiedriskie elektroniskie plašsaziņas līdzekļi iesniedz Padomei aktualizētu informāciju par attīstībai paredzētajiem un nepieciešamajiem līdzekļiem turpmākajiem četriem gadiem saskaņā ar pielikuma "Attīstībai plānotais finansējums" formu.

**13.** Līdz kārtējā gada 1. jūnijam, ņemot vērā pielikumā “Attīstībai plānotais finansējums” noteikto, sabiedriskie elektroniskie plašsaziņas līdzekļi Padomes uzdevumā sagatavo līdzekļu pieprasījumu prioritārajiem pasākumiem vidējam termiņam un normatīvajos aktos noteiktajā kārtībā aizpilda veidlapas "Prioritārā pasākuma pieteikums vidējam termiņam" un "Prioritāro pasākumu saraksts nozīmīguma secībā" un iesniedz Padomei kopā ar informāciju par prioritārā pasākuma īstenošanas laika grafika plānojumu.

**14.** Plānu prioritāro pasākumu un citu mērķfinansējuma ietvaros piešķirto līdzekļu izlietojumam un tā provizorisko ieviešanas laika grafiku atbilstoši prioritārā pasākuma noteiktajam īstenošanas termiņam sabiedriskie elektroniskie plašsaziņas līdzekļi iesniedz līdz 1. decembrim. Sabiedriskajiem elektroniskajiem plašsaziņas līdzekļiem nekavējoties jāinformē Padome, ja tiek konstatētas būtiskas novirzes no plāna vai laika grafika. Saskaņojot ar Padomi, var veikt grozījumus plānā atbilstoši prioritārā pasākuma vai cita mērķfinansējuma mērķim.

**15.** Ja ir nepieciešams veikt izmaiņas sabiedriskā pasūtījuma plānā, sabiedriskie elektroniskie plašsaziņas līdzekļi par to informē Padomi, kas pieņem lēmumu par izmaiņām sabiedriskajā pasūtījumā. Iesniedzot grozījumus sabiedriskā pasūtījuma plānā, rakstiski jāpamato būtiskākās skaitliskās un procentuālās izmaiņas, kuras pārsniedz 15% no apstiprinātā sabiedriskā pasūtījuma plāna. Piedāvātās izmaiņas sabiedriskā pasūtījuma pielikumos “Sabiedriskā pasūtījuma plāna apjoms un izpilde”, “Bilances plāns un izpilde”, “Peļņas vai zaudējumu aprēķina plāns un izpilde”, “Naudas plūsmas plāns un izpilde” un “Ieguldījumu investīcijās plāns un izpilde” jāatspoguļo atsevišķā kolonnā.

**16.** Saskaņā ar Nolikuma 9., 9.1,11., 12., 13., 14. un 15. punktu sabiedrisko elektronisko plašsaziņas līdzekļu iesniegtajiem plāna projektiem vai to grozījumiem tiek sagatavots ziņojums Padomei atbilstoši (budžeta uzraudzības) kārtībā noteiktajam.

**17.** Ja sabiedriskie elektroniskie plašsaziņas līdzekļi plāno sniegt jaunu pakalpojumu, tie iesniedz Padomei iesniegumu saskaņā ar Padomes apstiprināto Sabiedrisko elektronisko plašsaziņas līdzekļu jauno pakalpojumu ietekmes uz sabiedrības interešu apmierināšanu un tirgu izvērtēšanas kārtību.

**18.** Līdz 2024. gada 30. decembrim Padome apstiprina “Valsts SIA “Latvijas Sabiedriskais medijs” stratēģisko ietvaru un plānu sabiedriskā pasūtījuma izpildei 2025. gadā” un pēc apstiprināšanas publicē savā tīmekļa vietnē. Latvijas Sabiedriskais medijs stratēģisko ietvaru un plānu sabiedriskā pasūtījuma izpildei 2025. gadā publicē savā tīmekļa vietnē. Vajadzības gadījumā un pamatojot nepieciešamību, pārskata gada laikā var veikt grozījumus plānā un budžeta līdzekļu sadalījumā plāna īstenošanai.

**3. Sabiedriskā pasūtījuma izpildes uzraudzība**

**19.** Saskaņā ar piešķirtajiem valsts budžeta līdzekļiem un likumā par valsts budžeta sagatavošanu noteiktajam tiek sagatavoti finansēšanas plāni un maksājumu grafiki sabiedriskajiem elektroniskajiem plašsaziņas līdzekļiem.

**20.** Piešķirtā valsts budžeta dotācija sabiedriskā pasūtījuma īstenošanai ir glabājama Valsts kases kontos un to drīkst izlietot sabiedriskā pasūtījuma nodrošināšanai, ievērojot šādus nosacījumus:

**20.1.** no Valsts kases (valsts budžeta dotāciju) drīkst pārskaitīt atlīdzības (neto) uz citu komercbanku kontiem (uz bankām, kuras nodrošina algu maksājumus pēc vienota saraksta);

**20.2.** lai veiktu valsts kapitāla daļu turētāja pienākumus, sabiedriskā elektroniskā plašsaziņas līdzekļa kapitāla daļu turētājs var pieprasīt atlīdzības izmaksu aprēķinu un maksājumu uzdevumu uz komercbanku norēķinu kontiem detalizētu atšifrējumu;

**20.3.** no Valsts kases (valsts budžeta dotācijas) tiek segti visiar sabiedriskā pasūtījuma izpildi un ar sabiedrisko elektronisko plašsaziņas līdzekļu uzturēšanu saistītie izdevumi;

**20.4.** izņēmuma gadījumos, saskaņojot ar Padomi, iespējams veikt naudas pārskaitījumus no Valsts kases kontiem uz komercbanku norēķinu kontiem izmaksu segšanai atsevišķa projekta ietvaros vai konkrētas funkcijas nodrošināšanai;

**20.5.** sabiedriskā pasūtījuma izpildei var tikt izlietoti arī pašu ieņēmumi komercbanku norēķinu kontos.

**21.** Padome regulāri seko līdzi piešķirtā finansējuma izlietošanai un darbības rezultatīvajiem rādītājiem, veicot šādas darbības:

**21.1.** katru mēnesi sastāda aktu (pielikums Nr. 3 "Pieņemšanas – nodošanas akts"), kas sabiedriskajiem elektroniskajiem plašsaziņas līdzekļiem jāiesniedz līdz pārskata periodam sekojošā mēneša 20. datumam, kurā tiek fiksēts iepriekšējā kalendārajā mēnesī piešķirto valsts budžeta līdzekļuapjoms un tā izlietojums. Akta pielikumā tiek pievienota elektroniska izdruka no Valsts kases un kredītiestāžu kontiem un informācija par veiktajiem maksājumiem. Aktā jānorāda piešķirtās un izlietotās dotācijas apmērs, tajā skaitā pa izdevumu posteņiem sadalījumā pa ekonomiskās klasifikācijas kodiem (EKK) un finansējuma avotiem, tajā skaitā jānodala piešķirtie budžeta līdzekļi atbilstoši to piešķiršanas mērķim – piešķirtie līdzekļi sabiedriskā pasūtījuma izpildei, līdzekļi prioritārajiem pasākumiem, mērķa dotācijām, apropriācijām, līdzekļi neparedzētiem gadījumiem, norādot piešķirto summu un tās atlikumu;

**21.2.** reizi ceturksnī izskata pārskatus, ko atbilstoši apstiprinātajam sabiedriskajam pasūtījumam sabiedriskie elektroniskie plašsaziņas līdzekļi iesniedz Padomei līdz ceturksnim sekojošā mēneša 28. datumam – pārskatus saskaņā ar pielikumiem Nr. 1, Nr.  2, tai skaitā, pielikumā Nr. 2 norādīto naudas līdzekļu atlikumu Valsts kases kontos un komercbanku norēķinu kontos līdzekļu izmantošanas pārskatu atbilstoši mērķim.

**21.3.** reizi ceturksnī izskata pārskatu par prioritāro pasākumu un mērķa dotāciju ietvaros piešķirtā finansējuma izlietojumu, tajā skaitā par rezultatīvo rādītāju izpildi, kas jāiesniedz saskaņā ar Nolikuma 14. punktu iesniegto plānu līdz pārskata periodam sekojošā mēneša 28. datumam. Ja rezultatīvie rādītāji paredz satura vienību izveidi, pārskatā jābūt norādītai saitei uz arhīvu;

**21.4.** tā kā atbilstoši sabiedriskā pasūtījuma būtībai un vajadzībām plānotā satura izmaksas var palielināties vai samazināties, bez papildu skaidrojuma ir pieļaujama novirze, nepārsniedzot 15 % no attiecīgajam žanram vai citai satura kategorijai paredzētā finansējuma, atainojot to ceturkšņa pārskatā (pielikumā Nr. 1 un Nr. 2). Tā kā atbilstoši sabiedriskā pasūtījuma būtībai un vajadzībām plānotā satura vienību hronometrāža var mainīties, bez papildu skaidrojuma var būt novirze, nepārsniedzot 15 % no attiecīgajā termiņā plānotās hronometrāžas. Par novirzēm, kas pārsniedz 15 %, ceturkšņa pārskatā sniedzams skaidrojums.

**21.5.** reizi gadā izskata pārskatu, ko atbilstoši apstiprinātajam sabiedriskajam pasūtījumam sabiedriskie elektroniskie plašsaziņas līdzekļi iesniedz Padomei līdz pārskata periodam sekojošā mēneša 28. datumam jeb nākamā gada 28. janvārim saskaņā ar pielikumu Nr. 1.1 "Sabiedriskā pasūtījuma izpilde raidījumu/projektu griezumā".

(*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai Padomē.*)

**22.** Padome seko līdzi sabiedriskā pasūtījuma ietvaros piešķirtā finansējuma izlietojumam un vidēja termiņa darbības stratēģijā un sabiedriskā pasūtījuma plānā noteiktajiem darbības rezultatīvajiem rādītājiem, veicot šādas darbības:

**22.1.** katru mēnesi sastāda aktu (pielikums “Pieņemšanas-nodošanas akts”), kas sabiedriskajiem elektroniskajiem plašsaziņas līdzekļiem jāiesniedz līdz pārskata periodam sekojošā mēneša 20. datumam, kurā tiek fiksēts iepriekšējā kalendārajā mēnesī piešķirto valsts budžeta līdzekļuapjoms un tā izlietojums. Akta pielikumā tiek pievienota elektroniska izdruka no Valsts kases un kredītiestāžu kontiem un informācija par veiktajiem maksājumiem. Aktā jānorāda piešķirtās un izlietotās dotācijas apmērs, tajā skaitā pa izdevumu posteņiem sadalījumā pa ekonomiskās klasifikācijas kodiem (EKK) un finansējuma avotiem, tajā skaitā jānodala piešķirtie budžeta līdzekļi atbilstoši to piešķiršanas mērķim – piešķirtie līdzekļi sabiedriskā pasūtījuma izpildei, līdzekļi prioritārajiem pasākumiem, mērķa dotācijām, apropriācijām, līdzekļi neparedzētiem gadījumiem, norādot piešķirto summu un tās atlikumu;

**22.2.** reizi ceturksnī izskata pārskatu saskaņā ar pielikumu “Sabiedriskā pasūtījuma plāna apjoms un izpilde”, ko atbilstoši apstiprinātajam sabiedriskajam pasūtījumam sabiedriskie elektroniskie plašsaziņas līdzekļi iesniedz Padomei līdz ceturksnim sekojošā mēneša 28. datumam.

Tā kā atbilstoši sabiedriskā pasūtījuma būtībai un vajadzībām plānotās izmaksas un plānotā satura apjoms var palielināties vai samazināties, bez papildu skaidrojuma ir pieļaujama novirze, nepārsniedzot 15% no attiecīgā žanra vai cita satura kategorijai paredzētā finansējuma vai attiecīgajā termiņā plānotā satura apjoma. Par novirzēm, kuras pārsniedz 15%, ceturkšņa pārskatā sniedzams skaidrojums;

**22.3.** reizi ceturksnī izskata pielikumu “Bilances plāns un izpilde", "Peļņas vai zaudējuma plāns un izpilde" un "Naudas plūsmas plāns un izpilde" formā iesniegto operatīvo finanšu pārskatu, ko atbilstoši apstiprinātajam sabiedriskajam pasūtījumam sabiedriskie elektroniskie plašsaziņas līdzekļi iesniedz Padomei līdz ceturksnim sekojošā mēneša 28. datumam. Par būtiskāko finanšu posteņu izmaiņām un novirzēm, kuras pārsniedz 15% no plānotajām izmaksām un ieņēmumiem, sabiedriskie elektroniskie plašsaziņas līdzekļi sniedz skaidrojumu pavadvēstulē. Sabiedriskie elektroniskie plašsaziņas līdzekļi papildus pavadvēstulē, iesniedzot finanšu operatīvo pārskatu par iepriekšējā gada 12 mēnešiem, sniedz vadības ziņojumu par būtiskākajiem notikumiem iepriekšējā pārskata gadā. Attiecībā uz pielikumā “Naudas plūsmas plāns un izpilde” norādīto naudas līdzekļu atlikumu Valsts kases kontā un komercbanku norēķinu kontos sabiedriskie elektroniskie plašsaziņas līdzekļi pavadvēstulē sniedz skaidrojumu par naudas līdzekļu atlikumu un tā izmantošanas mērķi.

Ceturkšņa finanšu operatīvie dati pielikumos "Bilances plāns un izpilde" un "Peļņas vai zaudējuma plāns un izpilde" tiek salīdzināti uzkrājošā veidā (uz 3, 6, 9 un 12 mēnešiem) pret analogu periodu iepriekšējā pārskata gada attiecīgajā periodā, vai, ja iepriekšējā pārskata gada nav, tiek salīdzināts pret datiem uz gada sākumu.

**22.4.** reizi ceturksnī izskata līdz pārskata periodam sekojošā mēneša 28. datumam sabiedrisko elektronisko plašsaziņas līdzekļu  iesniegtu pārskatu par prioritāro pasākumu un citu mērķfinansējuma ietvaros piešķirtā finansējuma izlietojuma atbilstību plānam un ar Padomes lēmumu apstiprinātajam aktuālajam laika grafikam;

**22.5.** reizi ceturksnī izskata pārskatu par sabiedriskā pasūtījuma plāna prioritāšu izpildi, ko sabiedriskie elektroniskie plašsaziņas līdzekļi iesniedz līdz pārskata periodam sekojošā mēneša 28. datumam atbilstoši sabiedriskā pasūtījuma plānā apstiprinātajai formai;

**22.6.** reizi ceturksnī izskata pārskatu par rīcības plāna valdei mērķu un uzdevumu izpildei izpildi, ko sabiedriskie elektroniskie plašsaziņas līdzekļi iesniedz līdz pārskata periodam sekojošā mēneša 28. datumam atbilstoši aktuālajam Padomes lēmumam;

**22.7.** reizi ceturksnī izskata pārskatu par sasniegto auditoriju, ko sabiedriskie elektroniskie plašsaziņas līdzekļi iesniedz Padomei līdz pārskata periodam sekojošā mēneša 28. datumam atbilstoši pielikumam “Lineārajā un digitālajā vidē sasniegtā auditorija”;

**22.8.** reizi pusgadā izskata pārskatu par integrētā satura uzskaiti, ko sabiedriskie elektroniskie plašsaziņas līdzekļi iesniedz līdz pārskata periodam sekojošā mēneša 28. datumam – attiecīgi 28. jūlijam un 28. janvārim – atbilstoši pielikuma “Sabiedriskā pasūtījuma integrētā satura uzskaites rādītāji” formai;

**22.9.** reizi gadā izskata pārskatu, ko atbilstoši apstiprinātajam sabiedriskajam pasūtījumam sabiedriskie elektroniskie plašsaziņas līdzekļi iesniedz Padomei līdz nākamā gada 28. janvārim saskaņā ar pielikumu “Sabiedriskā pasūtījuma satura vienību apjoma izpilde un izmaksas”;

**22.10.** reizi gadāizskata pārskatu par iepriekšējā gada ieguldījumu investīcijās plāna izpildi, ko saskaņā ar pielikumu “Ieguldījumu investīcijās plāns un izpilde” sabiedriskie elektroniskie plašsaziņas līdzekļi iesniedz līdz nākamā gada 28. janvārim;

**22.11.** reizi gadā pēc Padomes apstiprināta zvērināta revidenta atzinuma saņemšanas līdz attiecīgā gada 10. maijam sabiedriskie elektroniskie plašsaziņas līdzekļi iesniedz Padomē parakstītu iepriekšējā gada pārskatu, sasaucot kapitālsabiedrības kārtējo dalībnieku sapulci kapitālsabiedrības gada pārskata apstiprināšanai līdz attiecīgā gada 31. maijam.

**23.** Saskaņā ar Nolikuma 22.2., 22.3., 22.4., 22.9. 22.10. un 22.11. punktā sabiedrisko elektronisko plašsaziņas līdzekļu iesniegtajiem pārskatiem tiek sagatavots ziņojums Padomei atbilstoši (budžeta uzraudzības) kārtībā noteiktajam.

**24.** Padome katru gadu līdz 30. decembrim ar sabiedriskajiem elektroniskajiem plašsaziņas līdzekļiem noslēdz pilnvarojuma līgumu par vidēja termiņa darbības stratēģijas un sabiedriskā pasūtījuma gada plāna īstenošanu, ievērojot Eiropas Savienības tiesības komercdarbības atbalsta kontroles jomā (Komisijas paziņojums par valsts atbalsta noteikumu piemērošanu sabiedriskajai apraidei 2009/C 257/01) un SEPLPL 9. panta noteikumus.

**25.** Sabiedriskie elektroniskie plašsaziņas līdzekļi katru gadu līdz 30. aprīlim iesniedz Padomei pārskatu par sabiedriskā pasūtījuma gada plāna un uzdevumu izpildi iepriekšējā gadā, ievērojot plāna struktūru un sniedzot vismaz šādu informāciju:

1) kopsavilkumu par sabiedriskā elektroniskā plašsaziņas līdzekļa uzdevumiem un tā darbības izmaiņām pārskata periodā, balstoties uz vidēja termiņa darbības stratēģijā noteiktajiem attīstības mērķiem, kā arī Padomes noteiktajām prioritātēm pārskata gadam;

2) informāciju par programmu un pakalpojumu izplatīšanu lineārajā un digitālajā vidē:

* + - galvenie programmu un pakalpojumu izplatīšanas veidi, tajā skaitā vizuāla informācija par programmu apraidi;
		- programmu un pakalpojumu satura apraksts;

3) informāciju par auditoriju:

* + - sasniegtā auditorija lineārajā (programmu) un digitālajā vidē (digitālajās platformās un sociālajos medijos) pēdējos trijos gados (grafiski un vizuāli); jauniešu, mazākumtautību, reģionu iedzīvotāju grupas raksturojoša informācija (grafiski un vizuāli); informācija par ziņu auditoriju pēdējos trijos gados (grafiski un vizuāli), ja pieejami dati;
		- satura pieejamības personām ar invaliditāti nodrošināšanas plāna izpilde;
		- jaunas auditorijas sasniegšanas plāna izpildes novērtējums;

4) informāciju par sabiedriskā labuma rezultātiem un satura kvalitātes vadību:

* + - sabiedriskā labuma mērķu sasniegšanas indikatori un mērķa vērtības, norādot atbilstoši vadlīnijām;
		- pārskats par iekšējās kvalitātes vadības sistēmas darbību atbilstoši pielikumam “Iekšējās kvalitātes vadības sistēmas darbības plāns un izpilde”.

5) informāciju par sabiedriskā pasūtījuma gada plāna uzdevumu izpildi:

* + - Padomes noteikto uzdevumu, tajā skaitā valstiski nozīmīgu un starptautiskas nozīmes notikumu atspoguļošanas, izpildes novērtējums;
		- pielikums Nr. 1.2 un integrētā satura uzskaites sistēmas datu analīze, secinājumi un plāns turpmākai rīcībai. LTV un LSM veic atsevišķu integrētā satura uzskaiti un iesniedz atsevišķas pielikumu veidlapas;

6) informācija par sabiedriskā pasūtījuma gada plāna īstenošanai paredzētā budžeta izpildi, tajā skaitā pielikumi Nr. 1 un Nr. 2;

7) informāciju par investīcijām tehnoloģiju un infrastruktūras attīstībā;

8) informāciju par nākamo periodu - iekšēji un ārēji ietekmes faktori, kā arī lielākie izaicinājumi.

(*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)

**25.1** Latvijas Sabiedriskais medijs līdz 2026. gada 30. aprīlim iesniedz Padomei pārskatu par plānošanas dokumenta “Valsts SIA “Latvijas Sabiedriskais medijs” stratēģiskais ietvars un plāns sabiedriskā pasūtījuma izpildei 2025. gadā” izpildi ar sekojošu struktūru un informācijas apjomu:

I Stratēģiskais ietvars:

1.1. Kopsavilkums par sabiedriskā elektroniskā plašsaziņas līdzekļa darbību pārskata periodā, balstoties uz stratēģiskajā ietvarā noteiktajiem attīstības mērķiem, prioritātēm un uzdevumiem;

1.2. Pārskats par vispārējo stratēģisko mērķu izpildi;

1.3. Nefinanšu mērķu izpilde atbilstoši plānā apstiprinātajai formai;

1.4. Finanšu mērķu un rādītāju izpilde atbilstoši plānā apstiprinātajai formai;

1.5. Informācija par programmām un pakalpojumiem – galvenie programmu un pakalpojumu izplatīšanas veidi, tajā skaitā vizuāla informācija par programmu apraidi; programmu un pakalpojumu satura apraksts;

1.6. Informācija par auditoriju – sasniegtā auditorija lineārajā (programmu) un digitālajā vidē (digitālajās platformās un sociālajos medijos) pēdējos trijos gados, tajā skaitā grafiski un vizuāli; jauniešu, mazākumtautību, reģionu iedzīvotāju grupas raksturojoša informācija (grafiski un vizuāli); informācija par ziņu auditoriju (grafiski un vizuāli), ja pieejami dati; satura pieejamības personām ar invaliditāti nodrošināšanas plāna izpilde;

jaunas auditorijas sasniegšanas plāna izpildes novērtējums.

II Sabiedriskā pasūtījuma plāna izpilde:

2.1. Informācija par prioritāšu izpildi atbilstoši plānā apstiprinātajai formai;

2.2. Informācija par uzdevumu izpildi atbilstoši plānā apstiprinātajai formai;

2.3. Informācija par sabiedriskā labuma rezultatīvo rādītāju izpildi atbilstoši plānā apstiprinātajai formai;

2.4. Pielikums “Iekšējās kvalitātes vadības sistēmas darbības plāns un izpilde”.

III Rīcības plāna valdei mērķu un uzdevumu izpildei izpilde;

3.1. Rīcības plāna valdei mērķu un uzdevumu izpildei izpildes kopsavilkums.

(*Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.*)

**26.** Padome izvērtē un apstiprina sabiedriskā elektroniskā plašsaziņas līdzekļa valdes iesniegto pārskatu par sabiedriskā pasūtījuma gada plāna, tajā skaitā uzdevumu, izpildi un to kopā ar valdes ziņojumu un savu novērtējumu publisko savā tīmekļvietnē.

Sabiedriskā pasūtījuma gada plāna izpildi savas kompetences ietvaros izvērtē sabiedrisko elektronisko plašsaziņas līdzekļu ombuds. Sabiedrisko elektronisko plašsaziņas līdzekļu ombuda ziņojums pievienojams pārskatam par sabiedriskā pasūtījuma gada plāna izpildi.

Pārskatu par sabiedriskā pasūtījuma gada plāna izpildi un finanšu darbību iepriekšējā gadā Padome katru gadu iesniedz Saeimas Cilvēktiesību un sabiedrisko lietu komisijai ne vēlāk kā līdz Saeimas pavasara sesijas noslēgumam.

**27.** Visi pārskati iesniedzami elektroniski, parakstīti ar drošu elektronisko parakstu, nosūtot uz Padomes e-pasta adresi: seplp@seplp.lv.

**3.1. Sabiedriskā pasūtījuma pārkompensācijas uzraudzība**

**28**. Lai nepieļautu sabiedriskā pasūtījuma pārkompensāciju un šķērssubsidēšanu, kas nav saderīgi ar valsts atbalstu, Padome veic šādas darbības:

**28**.**1.** ikgadēji kontrolē sabiedriskā pasūtījuma izpildei piešķirtā valsts budžeta dotācijas finansējuma un sabiedrisko elektronisko plašsaziņas līdzekļu pašu ieņēmumu izlietojumu un darbības rezultatīvos rādītājus, kā arī izskata atbilstoši (budžeta uzraudzības) kārtībā noteiktajam sagatavotu ziņojumu un pārskatu, kuru sabiedriskie elektroniskie plašsaziņas līdzekļi iesniedz Padomē reizē ar auditētu gada pārskatu atbilstoši Nolikuma 22.11. punktā minētajam termiņam saskaņā ar pielikumā“Pārkompensācijas metodika un testa rezultāti” noteikto. Padome ziņojumu par konstatēto sagatavo, apstiprinot sabiedriskā pasūtījuma gada plāna izpildi iepriekšējā gadā;

**28**.**2.** reizi trijos gados Padome veic padziļinātu sabiedrisko elektronisko plašsaziņas līdzekļu vidēja termiņa darbības stratēģijas izpildes un finansiālās situācijas izvērtējumu saskaņā ar Komisijas paziņojuma par valsts atbalsta noteikumu piemērošanu sabiedriskajai apraidei (2009/C 257/01) 6.6. sadaļas un Sabiedrisko elektronisko plašsaziņas līdzekļu un to pārvaldības likuma 10. panta astotās daļas noteikumiem. Padome izvērtējuma veikšanai var piesaistīt ārēju, neatkarīgu ekspertu.

**29.** Par pārkompensāciju pārskata gada ietvaros tiek uzskatīts:

**29.1.** naudas summa no valsts budžeta dotācijas virs sabiedriskā pasūtījuma neto izmaksām (sabiedriskā pasūtījuma izpildes izmaksu summa, kuru attiecina pret valsts atbalstu, no sabiedriskā pasūtījuma izpildes kopējiem izdevumiem atņemot komercdarbības peļņu), ņemot vērā arī citus tiešos vai netiešos ieņēmumus, kas radušies sabiedrisko elektronisko plašsaziņas līdzekļu sabiedriskā pasūtījuma uzdevumu izpildes rezultātā;

**29.2.** neatļautas šķērssubsīdijas (valsts atbalsts, kas piešķirts sabiedriskās apraides jomā, nedrīkst dot labumu citām kapitālsabiedrības darbībām, kas nav saistītas ar sabiedriskā pasūtījuma nodrošināšanu, paredzot, ka valsts atbalsts izlietojams atbilstoši sabiedriskā pasūtījuma noteiktajiem mērķiem, kas definēti sabiedriskā pasūtījuma kārtējā gada plānā);

**29.3.** sabiedrisko elektronisko plašsaziņas līdzekļu regulāri pašu ieņēmumu uzkrājumi vairāk nekā 10% apmērā no sabiedrisko elektronisko plašsaziņas līdzekļu gada budžeta izdevumiem.

**30.** Lai neradītu šķērssubsidēšanas riskus sabiedrisko elektronisko plašsaziņas līdzekļu komercpakalpojumu sniegšanā saskaņā ar SEPLPL 7. panta vienpadsmito daļu, Komisijas paziņojuma par valsts atbalsta noteikumu piemērošanu sabiedriskajai apraidei (2009/C 257/01) 66. un 67. punktu, Komercdarbības atbalsta kontroles likuma (turpmāk – KAKL) 14. pantu un 16. panta otrās daļas 1. punktu sabiedriskajiem elektroniskajiem plašsaziņas līdzekļiem jānodrošina atsevišķa finanšu darījumu uzskaite no sabiedriskā pasūtījuma uzdevumu izpildes saskaņā ar pamatotiem izmaksu uzskaites principiem, kas nodrošina iespēju identificēt ne tikai ar dažādām darbībām saistītās izmaksas un ieņēmumus, bet arī metodes, pēc kādām izmaksas un ieņēmumi tiek piešķirti vai sadalīti.

**31.** Ja tiek konstatēta pārkompensācija, ir pieļaujams veidot uzkrājumus jeb budžeta rezervi no pašu ieņēmumiem līdz 10% no sabiedrisko elektronisko plašsaziņas līdzekļu gada budžeta izdevumiem, lai nodrošinātu finansējumu sabiedriskā pasūtījuma saistību izpildei un mazinātu ieņēmumu un izdevumu svārstību ietekmi.

**32.** Izņēmuma kārtā un ar pienācīgu pamatojumu Padome sabiedriskajiem elektroniskajiem līdzekļiemvar atļaut paturēt pašu ieņēmumu uzkrājumu apjomu, kas pārsniedz 10% no sabiedrisko elektronisko plašsaziņas līdzekļu gada budžeta izdevumiem, ja šī pārkompensācija jau iepriekš ir īpaši un saistošā veidā paredzēta lieliem ārkārtas izdevumiem, kuri nepieciešami sabiedriskā pasūtījuma izpildei. Šādas skaidri paredzētas pārkompensācijas izmantošanai jābūt ierobežotai arī laika ziņā atkarībā no tās mērķa. Ja pašu ieņēmumu uzkrājumu apjoms regulāri pārsniedz 10% no sabiedrisko elektronisko plašsaziņas līdzekļu gada budžeta izdevumiem, Padome pārskata, vai finansējuma līmenis ir pielāgots sabiedrisko elektronisko plašsaziņas līdzekļu finanšu vajadzībām.

**33.** Padome pieņem lēmumu, kurā izvērtē pārkompensāciju saskaņā ar Nolikuma 29., 30., 31. un 32. punktu un tās ietekmi uz valsts piešķirto atbalstu sabiedriskā pasūtījuma izpildē, atbilstoši Padomes apstiprinātajai sabiedriskā pasūtījuma pārkompensācijas izvērtēšanas metodoloģijai, tajā skaitā balstoties uz sabiedrisko elektronisko plašsaziņas līdzekļu aizpildīto pielikumu “Pārkompensācijas metodika un testa rezultāti” saskaņā ar auditēto informāciju. Padomes lēmums par pārkompensācijas iestāšanos tiek pieņemt**s** reizi trijos gadospēc Nolikuma 28.2. punktā minētā padziļinātā izvērtējuma pabeigšanas.

**34.** Konstatējot pārkompensāciju, kas nav saderīga ar valsts atbalstu, Padome lemj par turpmāko rīcību, paredzot sabiedriskajiem elektroniskajiem plašsaziņas līdzekļiem atmaksāt valsts budžetā piešķirtā valsts atbalsta daļu, kas pārsniedz sabiedriskā pasūtījuma neto izmaksas un kas iepriekš uzkrājumu veidā nav ticis paredzēts lieliem ārkārtas izdevumiem, lai nodrošinātu sabiedriskā pasūtījuma izpildi.

**3.2. Iekšējās kontroles sistēmas un risku vadības uzraudzība**

**35.** Atbilstoši vienotajām OECD labas korporatīvās pārvaldības prakses vadlīnijām sabiedriskie elektroniskie plašsaziņas līdzekļi nodrošina labai praksei atbilstošu korporatīvo pārvaldību. Padome veic sabiedrisko elektronisko plašsaziņas līdzekļu iekšējās kontroles sistēmas uzraudzību, izvērtējot iekšējās kontroles un risku pārvaldības sistēmas dokumentus un pārskatus par tās darbību un nepieciešamajiem uzlabojumiem, kā arī apstiprinot būtiskākās politikas, kurās definēti kapitālsabiedrības darbības principi attiecībā uz risku pārvaldību, interešu konflikta novēršanu, korupcijas apkarošanu, korporatīvo pārvaldību un citiem jautājumiem.

**36.** Sabiedrisko elektronisko plašsaziņas līdzekļu iekšējais auditors līdz kārtējā gada 28. janvārim iesniedz apstiprināšanai Padomē atskaiti par iekšējā audita plāna izpildi iepriekšējā gadā un ieteikumus nepilnību novēršanai, un uz riskiem balstītu iekšējā audita plānu kārtējam gadam.

**37.** Sabiedriskie elektroniskie plašsaziņas līdzekļi līdz kārtējā gada 28. janvārim iesniedz Padomei ziņojumu par risku vadības pasākumiem iepriekšējā gadā, risku vadības plāna izpildi un risku vadības politikas īstenošanu būtiskāko risku apetītes robežu noteikšanai.

**38**. Sabiedrisko elektronisko plašsaziņas līdzekļu iekšējais auditors līdz kārtējā gada 28. janvārim iesniedz Padomei izvērtēšanai novērtējumu par iekšējās kontroles sistēmas efektivitāti iepriekšējā gadā.

**39**. Sabiedriskie elektroniskie plašsaziņas līdzekļi, pamatojoties uz Padomē apstiprinātajiem iekšējā auditora ieteikumiem nepilnību novēršanai, Padomes noteiktajā termiņā iesniedz apstiprināšanai Padomē nepilnību novēršanas plānu.

**4. Satura kvalitātes vadība un sabiedriskā labuma vērtēšana**

**40.** Atbilstoši SEPLPL, vadot sabiedriskā pasūtījuma un gada plāna izstrādes procesu, Padome izstrādā kvalitātes vadības sistēmu, nosakot, ka satura kvalitātes vadības sistēmas mērķis ir sabiedrisko elektronisko plašsaziņas līdzekļu programmu un pakalpojumu atbilstība augstām ētikas un kvalitātes prasībām, žurnālistikas izcilības un visaugstākajiem starptautiskajiem profesijas un kvalitātes standartiem.

Ētikas un kvalitātes prasības, žurnālistikas izcilības un visaugstākie starptautiskie profesijas un kvalitātes standarti izriet no vai ir noteikti SEPLPL, Elektronisko plašsaziņas līdzekļu likumā, likumā “Par presi un citiem masu informācijas līdzekļiem”, Priekšvēlēšanu aģitācijas likumā, kā arī citos normatīvajos aktos, kuru ievērošanu savas kompetences ietvaros uzrauga Padome un Nacionālā elektronisko plašsaziņas līdzekļu padome.

Ētikas un kvalitātes prasības, žurnālistikas izcilības un visaugstākie starptautiskie profesijas un kvalitātes standarti ir iekļauti “Latvijas sabiedrisko mediju Redakcionālajās vadlīnijās”, Latvijas sabiedriskā medija Rīcības un ētikas kodeksā, kuru ievērošanu savas kompetences robežās uzrauga Padome un sabiedrisko elektronisko plašsaziņas līdzekļu ombuds.

Satura kvalitātes vadības sistēmas ietvaros ētikas un kvalitātes prasības, žurnālistikas izcilības un visaugstākie starptautiskie profesijas un kvalitātes standarti tiek attiecināti uz visiem sabiedriskā pasūtījuma izpildes posmiem un darbinieku rīcību profesionālo pienākumu izpildes laikā un publiskās saziņas ietvaros, kā arī uz neatkarīgajiem producentiem, piesaistītajiem darbiniekiem un ārštata autoriem.

**41.** Satura kvalitātes vadības sistēmas rezultatīvie rādītāji tiek noteikti sabiedrisko elektronisko plašsaziņas līdzekļu vidēja termiņa darbības stratēģijās, sabiedriskā pasūtījuma plāna sagatavošanas vadlīnijās un uzdevumos konkrētajam gadam un pielikumā “Iekšējās kvalitātes vadības sistēmas darbības plāns un izpilde”.

**42.** Sabiedrisko elektronisko plašsaziņas līdzekļu satura kvalitātes vadības sistēma sastāv no  ārējās satura kvalitātes vadības uzraudzības, ko īsteno Padome, un iekšējās satura kvalitātes vadības uzraudzības, ko īsteno sabiedriskie elektroniskie plašsaziņas līdzekļi.

**43.** Padome, savas kompetences ietvaros nodrošinot sabiedrisko elektronisko plašsaziņas līdzekļu ārējo satura kvalitātes vadības uzraudzību:

* 1. nosaka ikgadējos sabiedriskā labuma mērķu rezultatīvos rādītājus un veic snieguma izvērtējumu sabiedriskā pasūtījuma un kvalitātes vadības sistēmas izpildes ietvaros;
	2. nosaka satura kvalitātes vadības sistēmas rezultatīvos rādītājus vidēja termiņa darbības stratēģijā, ikgadējos valdes mērķos un uzdevumos un veic snieguma izvērtējumu Padomes kvalitātes vadības un sabiedriskā labuma izpildes pārskatā;
	3. ārējiem ekspertiem vismaz reizi gadā pasūta sabiedrisko elektronisko plašsaziņas līdzekļu darba izvērtējumu saskaņā ar pielikumu Nr. 4 “Neatkarīga nozares profesionāļa/eksperta recenzija par sabiedriskā pasūtījuma izpildi” vai pielikumu “Eksperta vērtējums par sabiedriskā pasūtījuma izpildi”;
	4. veic mērķgrupu izpēti un citus socioloģiskos pētījumus, kuru rezultāti tiek izmantoti sabiedriskā pasūtījuma plāna uzdevumu izstrādē;
	5. apkopo un analizē tirgus un socioloģisko pētījumu mediju nozarē rezultātus;
	6. Padomes kompetences ietvaros reaģē uz iespējamiem kvalitātes pārkāpumiem un izvērtē Padomē saņemtās sūdzības un ieteikumus, kā arī sniedz atbildes uz iesniegumiem;
	7. analizē un ņem vērā sabiedrisko elektronisko plašsaziņas līdzekļu ombuda un citu par sabiedrisko elektronisko plašsaziņas līdzekļu darbības uzraudzību atbildīgo institūciju pieņemtos lēmumus;
	8. kopā ar sabiedriskā pasūtījuma gada pārskata novērtējumu publisko pārskatu par ārējās kvalitātes vadības uzraudzības un sabiedriskā labuma rezultātiem pārskata gadā iesniegtu pārskatu par iekšējās kvalitātes vadības sistēmas darbības plāna izpildi, tostarp sasniegtajiem rezultatīvajiem rādītājiem konkrēto darbību izpildē.

**44.** Sabiedrisko elektronisko plašsaziņas līdzekļu iekšējās kvalitātes vadības uzraudzība ietver:

* 1. Redakcionālās un citas līdzvērtīgas satura veidošanas vadlīnijas;
	2. Rīcības un ētikas kodeksu;
	3. saskaņā ar pielikumu “Iekšējās kvalitātes vadības sistēmas darbības plāns un izpilde” Padomei iesniegtu gada plānu ar mērķiem un rezultatīvajiem rādītājiem un kopā ar sabiedriskā pasūtījuma pārskatu saskaņā ar pielikumu “Iekšējās kvalitātes vadības sistēmas darbības plāns un izpilde” iesniegtu pārskatu par iekšējās kvalitātes vadības sistēmas darbības plāna izpildi, tajā skaitā sasniegtajiem rezultatīvajiem rādītājiem konkrēto darbību izpildē. Pēc nepieciešamības plānu var precizēt līdz pirmā ceturkšņa beigām;
	4. pašregulējošo institūciju (sabiedrisko elektronisko plašsaziņas līdzekļu ombuds, Latvijas Mediju ētikas padome, Latvijas Sabiedriskā medija ētikas padome) lēmumu un atzinumu par auditorijas sūdzībām izvērtēšanu;
	5. pienākumu pirms Saeimas, Eiropas Parlamenta un pašvaldību vēlēšanām līdz Priekšvēlēšanu aģitācijas likumā noteiktajam priekšvēlēšanu aģitācijas perioda sākumam noteikt un publiskot priekšvēlēšanu raidījumu norises kārtību, ietverot deputātu kandidātu līdzdalības kritērijus;
	6. pasākumu kopumu, kas nodrošina normatīvajos aktos paredzēto priekšvēlēšanu aģitācijas ierobežojumu un komerciālo paziņojumu izvietošanas aizliegumu ievērošanu;
	7. pienākumu nekavējoties informēt Padomi par lēmumiem, kurus pieņēmušas sabiedrisko elektronisko plašsaziņas līdzekļu darbu regulējošās un pašregulējošās institūcijas – Nacionālā elektronisko plašsaziņas līdzekļu padome, Latvijas Sabiedriskā medija Ētikas padome, Latvijas Mediju ētikas padome –, reaģējot uz auditorijas (privātpersonu un organizāciju) sūdzībām;
	8. pienākumu nodrošināt efektīvu un nepārtrauktu atgriezenisko saiti ar sabiedrību, pilnveidojot procedūras darbā ar saņemtajiem auditorijas ieteikumiem un sūdzībām.

**45.** Sabiedrisko elektronisko plašsaziņas līdzekļu uzdevums ir regulāri informēt sabiedrību par satura kvalitātes mērķiem, profesionālo praksi un iekšējā un ārējā satura kvalitātes uzraudzības procesā konstatēto un no tā izrietošajām darbībām.

**46.** Sabiedriskā pasūtījuma sabiedriskā labuma mērķu sasniegšana regulāri tiek vērtēta, izmantojot Padomes apstiprinātu Sabiedriskā labuma izvērtēšanas metodoloģiju. Izvērtēšanas rezultāti tiek publiskoti Padomes un sabiedrisko elektronisko plašsaziņas līdzekļu tīmekļa vietnēs, un tiek ņemti vērā, veidojot nākamo periodu sabiedrisko pasūtījumu un nosakot sabiedriskā labuma mērķus un rezultatīvos rādītājus.

Sabiedriskā labuma radīšanas izvērtējums tiek veikts, balstoties uz sešiem noteiktajiem sabiedriskā labuma mērķiem, tos iedalot šādās kategorijās: (1) sabiedrība, (2)  demokrātija, (3) kultūra, (4) zināšanas, (5) radošums un (6) sadarbība, kā arī četriem pamata caurviju rādītājiem – sasniedzamība, kvalitāte, ietekme un ieguldīto līdzekļu atdeve.

Padome saskaņā ar šo metodoloģiju līdz katra gada 30. martam veic Latvijas iedzīvotāju socioloģisko aptauju.

Veicot kvalitatīvu un kvantitatīvu datu ieguvi un analīzi saskaņā ar izstrādāto metodoloģiju, visaptverošu sabiedriskā labuma izvērtēšanu Padome īsteno ne retāk kā reizi trīs gados. Iegūto datu analīzi veic neatkarīgs eksperts vai ekspertu grupa.

Pielikumā:

1. Pielikums Nr. 1 "Sabiedriskā pasūtījuma plāns un izpilde". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
2. Pielikums Nr. 1.1 "Sabiedriskā pasūtījuma izpilde raidījumu/projektu griezumā". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
3. Pielikums Nr. 1.2 "Sabiedriskā pasūtījuma izpilde integrētā satura uzskaitei". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
4. Pielikums Nr. 2 "Plānotā un faktiskā naudas plūsma". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
5. Pielikums Nr. 2.1. "Plānotais peļņas vai zaudējumu aprēķins". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
6. Pielikums Nr.2.2. "Ieguldījumu investīcijās plāns un izpilde". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
7. Pielikums Nr. 2.3. "Attīstībai nepieciešamie papildu līdzekļi". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
8. Pielikums Nr. 3 "Pieņemšanas – nodošanas akts". (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
9. Pielikums Nr. 4 “Neatkarīga nozares profesionāļa/eksperta recenzija par sabiedriskā pasūtījuma izpildi”. (*Šī redakcija spēkā līdz pārskatu par Latvijas Radio un Latvijas Televīzijas darbību 2024. gadā iesniegšanai un izskatīšanai.*)
10. Pielikums “Sabiedriskā pasūtījuma plāna apjoms un izpilde”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
11. Pielikums “Sabiedriskā pasūtījuma satura vienību apjoma izpilde un izmaksas”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
12. Pielikums “Sabiedriskā pasūtījuma integrētā satura uzskaites rādītāji”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
13. Pielikums “Bilances plāns un izpilde”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
14. Pielikums “Naudas plūsmas plāns un izpilde”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
15. Pielikums “Peļņas vai zaudējumu aprēķina plāns un izpilde”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
16. Pielikums “Ieguldījumu investīcijās plāns un izpilde”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
17. Pielikums “Attīstībai plānotais finansējums”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
18. Pielikums “Pieņemšanas-nodošanas akts”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
19. Pielikums “Eksperta vērtējums par sabiedriskā pasūtījuma izpildi”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
20. Pielikums “Iekšējās kvalitātes vadības sistēmas darbības plāns un izpilde”. *(Šī redakcija spēkā no 2024. gada 30. septembra.)*
21. Pielikums “Lineārajā un digitālajā vidē sasniegtā auditorija”. *(Šī redakcija spēkā no 2024. gada 30. septembra un attiecas uz Latvijas Sabiedriskā medija darbību.)*
22. Pielikums“Pārkompensācijas metodika un testa rezultāti”.